Gesonde seuntjie, al is ma breindoodFoto: WerbeFabrik/Pixabay.com ŉ Gesonde babaseuntjie is Woensdag in Portugal gebore nadat sy ma vier maande gelede breindood verklaar is, maar met masjiene aan die lewe gehou is. The Guardian berig die seuntjie se ma (37), wie se naam nie bekend gemaak is nie, het in Februarie vanjaar breinbloeding opgedoen en is kort daarna breindood verklaar. Die seuntjie het tot dusver die langste in die baarmoeder oorleef vergeleke met ander babas in Portugal, nadat die ma breindood verklaar is. Dokters het die pa van die seuntjie aangeraai om die ma met masjiene aan die lewe te hou, omdat die seuntjie glo gesond was. Die seuntjie, wat 2,4 kg by geboorte geweeg het, is deur middel van ŉ keisersnee in die wêreld gebring. Luis Graça, hoof van die Portugese vereniging van ginekoloë, sê dit het nog nooit in Portugal gebeur nie. “Die geboorte van die seuntjie is ŉ buitengewone prestasie vir die mediese veld,” het hy gesê. Nog ŉ baba is in Januarie in Wroclaw, Pole, gebore, wat 55 dae lank in die baarmoeder oorleef het nadat sy ma aan ŉ breingewas dood is. Die seuntjie is in April vanjaar huis toe saam met sy pa. Colvina Jolin, ŉ 28-jarige vrou van Hampshire in Engeland, het ook geboorte gegee aan ŉ gesonde baba nadat sy vir drie maande in ŉ koma was weens bloeding op die brein. Die baba is ses weke voor sy uit die koma wakker geword het gebore. ŉ Vrou in die VSA, wat reeds vir tien jaar in ŉ koma was, het ook geboorte geskenk aan ŉ gesonde babaseun nadat sy verkrag is. Die vrou is steeds in ŉ koma. Bron: The Guardian